–¡Mira, Mari, qué manguán!
–Paez otru, eh.
–Seis meses xuntos y nin un abrazu. Y agora…
–Nun y-des más vueltes, Paqui. Fuisti una persona puente.
–¿Cómo ye?
–Una chica taller.
–¿Quién? ¿Yo?
–Reformasti a un home tóxicu y preparástelu pa ser feliz na so siguiente relación.
–¡La madre que lu sibló! Él agora, cola otra, ta como unes castañueles. Y yo…
–Tranqui, Paqui. Non te disgustes.
–Y ella paez lloca de contenta.
–Normal. Gracies a ti ta esfrutando d'una versión mejorada de Josepín.
–Yo fixi'l trabayu suciu, ¡cagonrós!
–A mi con Fonso pasóme igual, val más nun lo pensar.
–Yá, pero…
–Somos persones puente, fía. Nosotres pasamoslos pol taller y…
–Si hasta paez bona persona, el cabrón.
–Gracies a ti, boba. Les coses como son.
–Diz qu'agora ye fiel.
–Pues a ti púnxote los cuernos por tolos llaos.
–Yo fui boba del too.
–Non, muyer, tu fuiste la pasarela emocional.
–¿La qué, ho? ¡Lo que yo pasé por Josepín…! ¡Y mira p'ahí!
–Tuvistis una relación más dura qu'un turrón d'ufierta.
–Y tengo mieu que yá tuviera con ella.
–Calla, ho.
–Home, Mari, dexome y a los trés díes yá salió cola otra en facebook.
–¡Como Fonso! ¡Igual! Y conmigo nun ponía nin una puñetera semeya.
–Agora, dígote una cosa: ella ye bien ruinuca, eh.
–Allá él.
–¡Tu míralu! Afeitose, baxó la barriga y agora hasta sale a correr.
–Gracies a ti, Paqui. Ayudástelu a pasar d'una etapa de la so vida a otra.
–Amás de verdá.
–Enseñásti-y tolo que ye, nun sabía nin llimpiase los mocos, nin vistir bien, nin..
–Yá, yá. ¿Y a mi eso quién me lo paga, ho?
–¡Que cargue la otra con él!
–Yá, pero dame rabia, chica. Menuda frustración. Colo que me fixo sudar, el cabrón…
–¡Vente enriba, Paquita! ¡Tú vales más qu'ella con un cachu! ¿Oíste?
–Nun sé…
–¡Home vaaaa! Nun tienes nada qu'envidiar nin a la fuina esa nin a nenguna de les princeses de Disney.
–Fía, yo…
–Dígotelo como lo siento.
–La rabia que me da ye tol tiempu y l'enerxía que dediqué en reformar a esi elemento. El Josepín de los coyones…
–Selo yo, Paqui. Selo yo.
–El probe na cama taba más perdíu qu'un daltónicu faciendo'l cubu de Rubik.
–¡Puag! Estos paisanos… Yo yá paso, ¿oíste?
–¡Y yo! Acabose, Mari. ¿Sabes qué? ¡Cierro'l taller!
www.parandoenvillalpando.com